28. ΝΟΜΟΘΕΤ. ΔΙΑΤΑΓΜΑ υπ’ αριθ. 102 της 8/8 Οκτ. 1974 (ΦΕΚ Α΄ 298) Περί συμπληρώσεως των διατάξεων του Β.Δ. 50/1965 «περί διαδικασίας δρομολογήσεως επιβατηγών-οχηματαγωγών πλοίων εις τοπικάς δρομολογιακάς γραμμάς». Άρθρ.1.-Επιβατηγά-οχηματαγωγά πλοία δρομολογούμενα προς εξυπηρέτησιν γραμμών περί ων τα άρθρ. 1 και 2 του Β.Δ. 50/1965 (ΦΕΚ 11Α΄/1966) (ανωτ. αριθ. 21) τυγχάνουν της αυτής μεταχειρίσεως κατά τον καθορισμόν των δρομολογίων των, ανεξαρτήτως των προσόντων των, εφ’ όσον αι ως άνω γραμμαί χαρακτηρίζονται ως «προησπισμέναι» εν τη εννοία του Β.Δ. 93/1970 (ΦΕΚ 28 Α΄ 1970) (τόμ. 19Γ σελ. 744,01). Άρθρ.2.-Τα κατά την δημοσίευσιν του παρόντος δρομολογημένα πλοία εις τας εν τω προηγουμένω άρθρω γραμμάς ή τα εξυπηρετήσαντα ταύτας κατά τας αμέσως δύο προηγουμένας δρομολογιακάς περιόδους δεν δύνανται να υποχρεωθούν εις απομάκρυνσιν εκ τούτων συνεπεία δρομολογήσεως ετέρων πλοίων. Εφ’ όσον κατά τας ανωτέρω περιόδους τα εν λόγω πλοία εξυπηρέτησαν πλείονας δρομολογιακάς γραμμάς οι πλοιοκτήται τούτων, δέον, εντός ανατρεπτικής προθεσμίας ενός μηνός από της δημοσιεύσεως του παρόντος, να δηλώσουν την γραμμήν εις ην επιθυμούν εφεξής την δρομολόγησιν των πλοίων των. Άρθρ.3.-Επιβατηγά-οχηματαγωγά πλοία, άτινα, είτε κατά την δημοσίευσιν του παρόντος, είτε κατά τας πρηγουμένας της δημοσιεύσεως δύο δρομολογιακάς περιόδους, εξυπηρετούν ή εξυπηρέτησαν δρομολογιακάς γραμμάς εις τας οποίας η επιβατική και οχηματική κίνησις εμειώθη ή εξέλιπεν συνεπεία αναπτύξεως παραλλήλων μέσων συγκοινωνίας (ως η διάνοιξις οδικών αρτηριών) μεταδρομολογούνται υποχρεωτικώς εις δρομολογιακάς γραμμάς, αίτινες απερρόφησαν την ανωτέρω επιβατικήν και οχηματικήν κίνησιν. Η τοιαύτη μεταδρομολόγησις δύναται να συντελήται σταδιακώς μετά γνωμοδότησιν της περί ης το άρθρ. 171 παρ. 4 του Κώδικος Δημοσίου Ναυτικού Δικαίου (ΦΕΚ 261 Α΄/1973) Επιτροπής και κατόπιν αποφάσεως του Υπουργού Εμπορικής Ναυτιλίας. Άρθρ.4.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 